Forslag til RÅDETS BESLUTNING om bestemte beskyttelsesforanstaltninger over for overførbare spongiforme encephalopatier og fodring med animalsk protein

(forelagt af Kommissionen)

BEGRUNDELSE

EF-bestemmelserne om kontrol med forarbejdet animalsk protein i foder til drøvtyggere trådte i kraft i juli 1994.

I nogle medlemsstater er der registreret BSE-tilfælde hos dyr født i 1995 eller senere.

På grundlag af videnskabelige udtalelser vedtog Kommissionen en række foranstaltninger vedrørende foder, herunder høje standarder for behandling, som betragtes som de mest effektive til inaktivering af scrapie- og BSE-agenser, med henblik på fremstilling af forarbejdede animalske pattedyrproteiner, udelukkelse af specificeret risikomateriale fra foderkæden samt aktive overvågningsforanstaltninger med henblik på at undgå, at tilfælde af bovin spongiform encephalopati (BSE) indgår i foderkæden. Den Videnskabelige Styringskomité vedtog en udtalelse den 27.-28. november 2000. Den anbefalede, at man skulle overveje et midlertidigt forbud mod animalske proteiner i foder i de tilfælde, hvor det ikke kan udelukkes, at der er risiko for, at kvægfoder krydskontamineres med foder, der er bestemt til andre dyr, og som indeholder animalske proteiner, der muligvis er kontamineret med BSE-agenset.

Visse medlemsstater har givet meddelelse om mangler i gennemførelsen af EF-bestemmelserne om foder og har som følge heraf indført beskyttelsesforanstaltninger.

Ved EF-kontrolbesøg er der i adskillige medlemsstater konstateret systematiske fejl i gennemførelsen af EF-bestemmelserne.

Der bør derfor som en forsigtighedsforanstaltning indføres et midlertidigt forbud mod at anvende animalsk protein i foder, indtil der er foretaget en ny, gennemgribende evaluering af gennemførelsen af EF-bestemmelserne i medlemsstaterne. Det er det, der er formålet med denne beslutning. Da forbuddet kan have miljømæssige virkninger, hvis det ikke styres korrekt, fastsættes det i beslutningen, at animalsk affald indsamles, transporteres, forarbejdes, opbevares og bortskaffes på en sikker måde. For at undgå handelsforvridninger forbydes ligeledes eksport af forarbejdede animalske proteiner til tredjelande.

Den 1. januar 2001 iværksættes et storstilet testprogram på fællesskabsplan. Programmet vil resultere i konkrete informationer om BSE-prævalensen i medlemsstaterne. Informationerne vil omfatte konkrete oplysninger om, hvor effektivt de hidtidige EF-bestemmelser om foder er blevet gennemført, og i hvilke medlemsstater det fortsat er muligt, at BSE forbliver i systemet via forarbejdet animalsk protein. Oplysningerne vil blive anvendt, når foranstaltningerne i denne beslutning tages op til fornyet vurdering.

Beslutningen har ingen finansielle virkninger for Fællesskabets budget.

Den 29. november 2000 besluttede Kommissionen (kollegiet af kommissærer) at anmode Den Stående Veterinærkomité om at afgive udtalelse om forslaget. Den Stående Veterinærkomité afgav den 30. november 2000 en negativ udtalelse.

Det Forenede Kongerige var imod ud fra videnskabelige og tekniske betragtninger. De pegede især på, at forslaget var forhastet og for vidtrækkende hvad angår forbuddet mod anvendelse af animalske proteiner fra andre dyr end pattedyr.

Sverige var imod, da de mente, at forslaget burde drøftes på Rådets møde den 4. december 2000.

Finland var imod, idet de henviste til, at der ikke var nogen videnskabelig begrundelse for forslaget. I stedet for et forbud burde medlemsstaterne gøre en større indsats for at håndhæve de eksisterende EF-bestemmelser.

Belgien var imod ud fra tekniske betragtninger; de var navnlig af den opfattelse, at der var for kort frist inden ikrafttrædelsen (den 1. januar 2001). De mente endvidere, at det ville være mere relevant med et forbud mod at anvende en dyreart i foder til samme dyreart end det foreslåede totale forbud mod animalsk protein.

Nederlandene og Irland undlod at stemme, idet de fandt, at der burde træffes andre risikoforvaltningsforanstaltninger end et sådant vidtfavnende forbud.

Danmark undlod at stemme, da de ikke havde mandat til at stemme for en så vidtgående foranstaltning.

Resultatet af afstemningen var:

For: 54 (P, AT, L, IT, FR, SP, GR, DE)

Imod: 22 (UK, SV, FIN, B)

Stemte ikke: 11 (NL, IRL, DK)

Forslag til RÅDETS BESLUTNING om bestemte beskyttelsesforanstaltninger over for overførbare spongiforme encephalopatier og fodring med animalsk protein

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked [1], særlig artikel 10, stk. 4,

[1] EFT L 224 af 18.8.1990, s. 29. Direktivet er senest ændret ved direktiv 92/118/EØF (EFT L 62 af 15.3.1993, s. 49).

under henvisning til forslag fra Kommissionen, og

ud fra følgende betragtninger:

(1) EF-bestemmelserne om kontrol med forarbejdet animalsk protein i foder til drøvtyggere trådte i kraft i juli 1994.

(2) I nogle medlemsstater er der registreret BSE-tilfælde hos dyr født i 1995 eller senere.

(3) På grundlag af videnskabelige udtalelser vedtog Kommissionen en række foranstaltninger vedrørende foder, herunder høje standarder for behandling, som betragtes som de mest effektive til inaktivering af scrapie- og BSE-agenser, med henblik på fremstilling af forarbejdede animalske pattedyrproteiner, udelukkelse af specificeret risikomateriale fra foderkæden samt aktive overvågningsforanstaltninger med henblik på at undgå, at tilfælde af bovin spongiform encephalopati (BSE) indgår i foderkæden. Den Videnskabelige Styringskomité vedtog en udtalelse den 27.-28. november 2000. Den anbefalede, at man skulle overveje et midlertidigt forbud mod animalske proteiner i foder i de tilfælde, hvor det ikke kan udelukkes, at der er risiko for, at kvægfoder krydskontamineres med foder, der er bestemt til andre dyr, og som indeholder animalske proteiner, der muligvis er kontamineret med BSE-agenset.

(4) Visse medlemsstater har givet meddelelse om mangler i gennemførelsen af EF-bestemmelserne om foder og har som følge heraf indført beskyttelsesforanstaltninger.

(5) Ved EF-kontrolbesøg er der i adskillige medlemsstater konstateret systematiske fejl i gennemførelsen af EF-bestemmelserne.

(6) Der bør derfor som en forsigtighedsforanstaltning indføres et midlertidigt forbud mod at anvende animalsk protein i foder, indtil der er foretaget en ny, gennemgribende evaluering af gennemførelsen af EF-bestemmelserne i medlemsstaterne. Da forbuddet kan have miljømæssige virkninger, hvis det ikke styres korrekt, er det nødvendigt at sikre, at animalsk affald indsamles, transporteres, forarbejdes, opbevares og bortskaffes på en sikker måde.

(7) Den 1. januar 2001 iværksættes et storstilet testprogram på fællesskabsplan. Programmet vil resultere i konkrete informationer om BSE-prævalensen i medlemsstaterne. Informationerne vil omfatte konkrete oplysninger om, hvor effektivt de hidtidige EF-bestemmelser om foder er blevet gennemført, og i hvilke medlemsstater det fortsat er muligt, at BSE forbliver i systemet via forarbejdet animalsk protein. Oplysningerne vil blive anvendt, når foranstaltningerne i denne beslutning tages op til fornyet vurdering.

(8) Den Stående Veterinærkomité har ikke afgivet en positiv udtalelse -

VEDTAGET FØLGENDE BESLUTNING:

Artikel 1

I denne beslutning forstås ved:

"forarbejdede animalske proteiner": kødbenmel, kødmel, benmel, blodmel, tørret plasma og andre blodprodukter, hydrolyserede proteiner, hovmel, hornmel, fjerkræmel, fjermel, tørrede fedtegrever, fiskemel, dicalciumphosphat, gelatine og andre lignende produkter, herunder blandinger, foderstoffer, tilsætningsstoffer til foderstoffer og forblandinger, der indeholder disse produkter.

Artikel 2

1 Medlemsstaterne forbyder fodring med forarbejdede animalske proteiner af husdyr, der holdes, opfedes eller opdrættes med henblik på produktion af fødevarer.

2. Forbuddet i stk. 1 gælder ikke for:

- fodring af fisk med fiskemel

- fodring med mælk og mejeriprodukter af alle husdyr, der holdes, opfedes eller opdrættes med henblik på produktion af fødevarer.

Artikel 3

1. Bortset fra fiskemel til fodring af fisk samt mælk og mejeriprodukter skal medlemsstaterne

a) forbyde, at forarbejdede animalske proteiner bestemt til fodring af husdyr, der holdes, opfedes eller opdrættes med henblik på produktion af fødevarer, afsættes, handles, importeres fra tredjelande og eksporteres til tredjelande

b) sikre, at alle forarbejdede animalske proteiner bestemt til fodring af husdyr, der holdes, opfedes eller opdrættes med henblik på produktion af fødevarer, trækkes tilbage fra markedet, fra distributionskanalerne og fra lagre på bedrifterne.

2. Medlemsstaterne sikrer, at animalsk affald, jf. direktiv 90/667/EØF [2], indsamles, transporteres, forarbejdes, opbevares og bortskaffes i overensstemmelse med nævnte direktiv, med Rådets beslutning 1999/534/EF [3] og med Kommissionens beslutning 1997/735/EF [4].

[2] EFT L 363 af 27.12.1990, s. 51. Direktivet er senest ændret ved akten vedrørende Østrigs, Finlands og Sveriges tiltrædelse.

[3] EFT L 204 af 4.8.1999, s. 37.

[4] EFT L 294 af 28.10.1997, s. 7. Beslutningen er senest ændret ved beslutning 1999/534/EF.

Artikel 4

Denne beslutning træder i kraft den 1. januar 2001 og anvendes indtil den 30. juni 2001.

Denne beslutning kan inden den 30. juni 2001 tilpasses de enkelte medlemsstaters situation på grundlag af resultaterne af Kommissionens kontrolbesøg og af BSE-incidensen, der fremgår af resultaterne af BSE-overvågningen, navnlig for så vidt angår testning af kvæg på over 30 måneder, jf. Kommissionens beslutning 2000/.../EF [5].

[5] EFT L , , s. .

Artikel 5

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand